Efter længere tids alvorlig sygdom døde den folkekære musiker Leo Nielsen i nat. Han blev indlagt for ca. en uge siden, da han ifølge hans partner Sussi Nielsen ikke var kontaktbar. Men natten til lørdag blev Leo Nielsens sidste. Det bekræfter Sussi Nielsen over for T V2 Nord. - Det var forventeligt, at det skulle ske nu. Han har fået fred, siger Sussi Nielsen. - Han døde klokken 3 i nat i hjemmet, hvor han ønskede at dø. Og nu går livet videre, siger hun. På sin Instragram-profil takker Sussi Nielsen for den omsorg, hun har mødt i Leos sidste tid. - Jeg føler mig som verdens heldigste, at jeg har haft en helt vidunderlig mand, har det mest fantastiske job. jeg glæder mig så meget til at komme ud og give den kærlighed tilbage, som I har sendt os, skriver hun. Har ikke været kontaktbar Leo Nielsen har været indlagt flere gange over det seneste år. Da TV2 Nord besøgte parret for et par uger siden, var Leo Nielsen netop kommet hjem fra længere indlæggelse - blandt andet for tarmslyng. Ifølge Sussi Nielsen har Leo Nielsen ikke været kontaktbar siden sidste weekend. - Godaften søde venner. Leo er igen kommet på sygehuset. Denne gang er der intet at gøre. Nu er nyrene også ved at stå af. Han ligger lige så stille og sover. Jeg kan ikke komme i kontakt med ham. Hold kæft, hvor jeg kommer til at savne ham, skrev Sussi Nielsen på Facebook i søndags. Parret har kendt hinanden i over 50 år og har spillet på tusindvis af markeder, værthuse og til private fester. Starten på en lang musikkarriere begyndte hjemme i Leos kælder for over 50 år siden i sommerferien, inden Sussi og Leo skulle starte i 9. klasse på Saltum Centralskole. De blev kendt for deres folkelige og bramfrie optrædener. Duoen Sussi og Leo formåede at skabe en stor karriere uden nogensinde at udgive deres egen musik. I stedet spillede de udelukkende covernumre, som folk kan synge med på. Leo Nielsen blev 67 år. Herunder kan du se programmet "50 år med Sussi og Leo".
Leo Nielsen, kendt fra duoen Sussi og Leo, sov stille ind i nat.